Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Граѓанската иницијатива Охрид СОС, поднесена против Центар за јавно здравје - Охрид, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на \_\_.\_\_.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Граѓанската иницијатива Охрид СОС, поднесена против Центар за јавно здравје - Охрид, заведена во Агенцијата под бр.08-81 на 25.03.2022 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Граѓанската иницијатива Охрид СОС, како што е наведено во Жалбата, на 01.02.2022 година преку електронска пошта поднела Барање за пристап до информации од јавен карактер до Центар за јавно здравје - Охрид, со кое побарала по е-маил да и се достават следните информации:

“1. Годишен извештај за 2021 за санитарно – хигиенската состојба на Охридското крајбрежје и притоките.“

 Имателот на информации, постапувајќи по ова Барање на 16.02.2022 година доставила одговор на бараната информација до Барателот.

 На 28.02.2022 година Барателот на информации до Имателот на информации согласно член 24 од Законот за слободен пристап до информации од јавен карактер ја побарал следната информација:

1. Анализите на водата во река Црн Дрим ПРЕД и ПО испустната цевка од пречистителната станица Враништа, покажува дека водата е со подобар квалитет (2-ра класа) во долниот тек (ПО испустот), одошто во горниот тек ПРЕД испустот (3-та класа). Тоа е обратно од состојбата утврдена со мерењата во 2020 година на пример. Дали знаете на што се должи ваквата промена на состојба?
2. Во врска со Студенчишлиот канал, мерењата од претходните години утврдија дека се работи за место со висок степен на загаденост. Но, мерењата од 2021 година покажуваат значително подобрена состојба (1-ва класа). Дали знаете на што се должи променета на состојба кога се знае дека каналот и понатака се користи исто како и претходно?

 Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-81 од 25.03.2022 година.

Агенција, преку е-маил заведен под бр.08-81 од 25.03.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 28.03.2022 година Барателот на информации до Агенцијата достави е-маил заведен во Агенцијата под бр.08-81, во кој наведува дека: „Ве известуваме дека бараната информација беше доставена од страна на Центарот за јавно здравје – Охрид. Поради тоа, ја повлекуваме оваа жалба.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр.08-81.

**Директор,**

 **Пламенка Бојчева**